b'\n_START_ARTICLE_\nSlu\xc5\xa1na ko\xc5\xa1\xc4\x8dica\n_START_SECTION_\nAnatomija\n_START_PARAGRAPH_\nKladivce, ki ima glavico, vrat, ro\xc4\x8daj in dva odrastka (procesusa) ter je vpet med bobni\xc4\x8d in nakovalce. Na bobni\xc4\x8d je pri\xc4\x8dvr\xc5\xa1\xc4\x8den z ro\xc4\x8dajem (manubrijem), glavica pa se stika z nakovalcem. Vrat je del med ro\xc4\x8dajem in glavico in iz njega izhajata sprednji (anteriorni) in stranski (lateralni) odrastek._NEWLINE_Nakovalce je sestavljeno iz treh delov: telesa ter kratkega in dolgega odrastka. Glavica nakovalca se stika z glavico kladivca. Na koncu dolgega odrastka se nahaja majhna regija, le\xc4\x8dasti odrastek (lentikularni procesus), ki se stika z glavico stremenca. Kratki odrastek je pritrjen na steno bobni\xc4\x8dne votline._NEWLINE_Stremence je sestavljeno iz \xc5\xa1tirih delov: plo\xc5\xa1\xc4\x8de, dveh krakov (sprednjega in zadaj\xc5\xa1njega) in glavice. Glavica stremenca se stika z le\xc4\x8dastim odrastkom nakovalca, plo\xc5\xa1\xc4\x8da stremenca pa pokriva ovalno okence, odprtino v ko\xc5\xa1\xc4\x8denem labirintu srednjega u\xc5\xa1esa.\n_START_SECTION_\nRazvoj\n_START_PARAGRAPH_\nV sedmem tednu razvoja zarodka se kot zgostitev embrionalnega tkiva prvega in drugega \xc5\xberelnega loka pojavijo predhodne strukture bodo\xc4\x8dih slu\xc5\xa1nih ko\xc5\xa1\xc4\x8dic. V nadaljnjem razvoju se iz hrustanca zadaj\xc5\xa1njega dela prvega \xc5\xberelnega loka, imenovanega Meckelov hrustanec, po okostenenju tvorita kladivce in nakovalce. Perihondrij hrustanca oblikuje zgornjo vez kladivca in sfenomandibularno vez. Hrustanec zadaj\xc5\xa1njega dela drugega \xc5\xberelnega loka, imenovan Reichertov hrustanec, po okostenenju tvori stremence (in stiloidni odrastek sen\xc4\x8dnice). Razvijajo\xc4\x8de se slu\xc5\xa1ne ko\xc5\xa1\xc4\x8dice ostanejo obdane z embrionalnim tkivom do 8. meseca razvoja, le-to pa izgine v devetem mesecu razvoja v procesu programirane celi\xc4\x8dne smrti. Gibanje slu\xc5\xa1nih ko\xc5\xa1\xc4\x8dic se pri\xc4\x8dne v drugem mesecu po rojstvu.'